Jeg sidder i min lejlighed og tænker over, hvordan jeg bliver erklæret rask. Jeg har diagnosen paranoid skizofreni og vil gerne så hurtigt som muligt snakke med min overlæge om at blive erklæret rask. Hvorfor?

Fordi jeg gennem intensivt arbejde er sluppet af med de ubehagelige tanker, især ved at fokusere på den positive kerne i mit indre. Men for at jeg kan blive erklæret rask, skal jeg ud af medicinen, og det kan jeg ikke få lov til at gøre for min overlæge.

Den medicin, jeg tager, har jeg taget længe. For næsten syv år siden begyndte jeg først på Risperdal og så Abilify, som koster kassen for samfundet. Jeg er bange for, at jeg har taget skade af det på længere sigt, da jeg ikke altid kan finde de ord, jeg skal bruge i en samtale.